הוועדה המיוחדת ליישום הנגשת המידע הממשלתי ועקרונות שקיפותו לציבור, כנסת 20, פרוטוקול מספר 1, 2015-07-14 13:45

דוד ביטן: רבותי, התכנסנו כדי לבחור יושב-ראש לוועדה.

דוד ביטן: אבל לפני כן אבקש מיושב-ראש הכנסת לומר מספר דברים.

יולי יואל אדלשטיין: תודה רבה, אדוני יושב-ראש ועדת הכנסת.

יולי יואל אדלשטיין: היושבת-ראש המיועדת, חברת הכנסת סתיו שפיר, ראש האופוזיציה וכל החברים.

יולי יואל אדלשטיין: אפשר להתייחס בשתי צורות לטקס הכמעט שגרתי הזה בשבועות האחרונים, שאנחנו בוחרים עוד ראש ועדה, ואפשר לראות בזה משהו אחר.

יולי יואל אדלשטיין: אני חושב שבשנים האחרונות הכנסת כמוסד עשתה צעדי ענק לכיוון של שקיפות, הנגשת המידע לציבור, חשיפה כמעט מלאה בפני הציבור בישראל וגם מחוצה לה.

יולי יואל אדלשטיין: כל מי שלא השתכנע מן האווירה בכנסת או מן הדברים שאנחנו אומרים, ראה לפני כשבועיים-שלושה מחקר מיוחד שעשה משרד המשפטים והגדיר את הכנסת כמוסד הכי שקוף בין כל משרדי הממשלה במדינה הזאת.

יולי יואל אדלשטיין: אני חושב שלכן אני מעדיף לראות את הקמת הוועדה בראשותך, לאחר שיצביעו, כעוד צעד בכיוון הזה.

יולי יואל אדלשטיין: הכלל שכאן אנחנו מיישמים בכל הכיוונים, כמו שאמרנו גם עם "כנסת ירוקה", זה נאה דורש נאה מקיים.

יולי יואל אדלשטיין: אבל זה פועל לשני הכיוונים.

יולי יואל אדלשטיין: במקרה הזה, זה עתה אמרתי עד כמה שאנחנו פתוחים לציבור ושקופים.

יולי יואל אדלשטיין: יש לנו עכשיו זכות מלאה לדרוש את זה מכל גוף ציבורי במדינת ישראל, וסך הכול אותן אמות מידה שאנחנו מיישמים במוסד שלנו, עם האנרגיות שלך והניסיון שלך והיכולות שלך, תוכלי לדרוש מכל מוסד, מכל גוף ציבורי, מכל משרד ממשלתי במדינה הזאת, ואנחנו בוודאי שרק נברך על זה ונסייע.

יולי יואל אדלשטיין: אני שמח מאוד שהסיפור, שהוביל אותו גם ראש האופוזיציה, גם את ועוד כמה אנשים, סוף-סוף בא לסיומו בשלום.

יולי יואל אדלשטיין: והוועדה הזאת, אני בטוח, תתרום גם לכנסת כמוסד וגם לאזרחי המדינה.

יצחק הרצוג: אגיד מילה לפני הבחירה.

יצחק הרצוג: אני רוצה להודות לכמה אנשים שהיו שותפים למהלך.

יצחק הרצוג: קודם כל, לחברי חבר הכנסת איתן כבל, שיזם את התהליך יחד עם יושב-ראש הכנסת.

יצחק הרצוג: אני חושב, אדוני היושב-ראש, שזה מהלך אמיץ מאוד של הכנסת.

יצחק הרצוג: אני חושב שאנחנו לא מבינים, אבל העולם השתנה, עבר שינוי דרמטי.

יצחק הרצוג: זה התחיל במחאה החברתית, ששם גם סתיו וגם איציק קנו עולמם בכך שהם דרשו שהציבור יקבל תשובות.

יצחק הרצוג: היום אנחנו משלימים עוד מהלך, שהכנסת, בית המחוקקים של ישראל, מייצר פונקציה שתדרוש מרשויות השלטון לתת תשובות.

יצחק הרצוג: זה הישג לא מבוטל, וזה לא פשוט.

יצחק הרצוג: זה בא עם הרבה כאבי בטן.

יצחק הרצוג: אני רוצה להודות לראשי הוועדות האחרות, מדע וחוקה.

יצחק הרצוג: להודות ליושב-ראש הקואליציה.

יצחק הרצוג: להודות לך, אדוני יושב-ראש ועדת הכנסת.

יצחק הרצוג: ובמיוחד לך, סתיו, שאני מאחל לך הצלחה.

יצחק הרצוג: אני חושב שדווקא בעת הזאת, בשעות האלה ממש, שעות הרות גורל, אנחנו נדאג גם לשאול שאלות ולראות תהליכים ולאבחן אותם, ואולי למנוע גם טעויות, גם תקלות וגם פגמים ונשרת את הציבור הרבה יותר טוב.

יצחק הרצוג: אז שתהיה הצלחה רבה מאוד לוועדה.

יצחק הרצוג: את יזמת את הרעיון ובאת עם התפיסה, והתפיסה הזאת מאוד נראית לי ולרבים מאתנו.

יצחק הרצוג: בהצלחה רבה.

דוד ביטן: תודה.

דוד ביטן: אני רוצה לעבור לשלב הבחירה.

דוד ביטן: רק חברי ועדה יכולים להצביע.

דוד ביטן: אני רואה פה הרבה חברי כנסת.

דוד ביטן: בהתאם להוראות סעיף 106(א)(1) לתקנון הכנסת, ועדה תבחר יושב-ראש מבין חבריה לפי המלצת ועדת הכנסת.

דוד ביטן: ועדת הכנסת ממליצה בפני הוועדה המיוחדת ליישום הנגשת המידע הממשלתי ועקרונות שקיפותו לציבור לבחור בחברת הכנסת סתיו שפיר לכהן כיושבת-ראש הוועדה.

דוד ביטן: מי בעד המלצת ועדת הכנסת?

דוד ביטן: מי נגד?

דוד ביטן: בעד – 4

דוד ביטן: נמנעים – אין

דוד ביטן: ההמלצה התקבלה פה אחד.

דוד ביטן: אני מחליף אתך מקומות.

דניאל עטר: במסגרת השקיפות, אני חייב להודות שהצבעתי למרות שאין לי זכות הצבעה.

סתיו שפיר: טוב שהתוודית כבר עכשיו.

רויטל סויד: גם אני הרמתי את היד בלי זכות הצבעה.

משה גפני: את לא מתחילה את הישיבה לפני שאני מביא את שעון החול מניסן סלומינסקי.

סתיו שפיר: זה רגע מאוד מרגש בשבילי.

סתיו שפיר: באופן מקרי, אבל מתוזמן בצורה מופלאה, אנחנו מציינים היום גם ארבע שנים למחאה החברתית, ב-14 ביולי 2011, ולהתעוררות החברתית המדהימה הזאת, שבין היתר הובילה אותי בתוך המסע הזה ביחד עם חברי איציק שמולי לתוך מפלגת העבודה ולתוך המשך המאבק במסגרת המערכת הפוליטית.

סתיו שפיר: אני חושבת שהקמת הוועדה הזאת היא צעד מאוד משמעותי בדרך הזאת שהתחלנו.

סתיו שפיר: ראשית, אני רוצה להודות מקרב לב ליושב-ראש הכנסת יולי אדלשטיין על הקידום האמיץ מאוד של הרעיון הזה, שאני מאמינה בכל לבי שהביא לפתיחות וליצירה של אמון מחודש של הציבור בשלטון, גם בכנסת וגם בממשלה ובמוסדות השלטון.

סתיו שפיר: לשותפים הכל כך חשובים שקידמו את המאבק הזה והובילו אותו אל מול הקואליציה, יושב-ראש האופוזיציה יצחק הרצוג ויושב-ראש הסיעה לשעבר ויושב-ראש ועדת הכלכלה איתן כבל, שביחד אתם יזמנו את הרעיון.

סתיו שפיר: הם ערכו את המאבק המדהים הזה כדי להביא את הוועדה הזאת לכדי מימוש, ואני ממש אסירת תודה.

סתיו שפיר: זה צעד מדהים.

סתיו שפיר: וכמובן חייבים גם להגיד מילה טובה לידידינו בקואליציה, לצחי הנגבי וליריב לוין, שעשו עבודה קשה לרתום שותפים נוספים למהלך, וליושבי-ראש ועדת המדע וועדת החוקה שיצרו ביחד אתנו את ההסכמות האלה.

סתיו שפיר: בארבע השנים האחרונות מאז המחאה עברנו כחברה שינוי משמעותי מאוד, שינוי דרמטי.

סתיו שפיר: הציבור הבין לא רק שאכפת לו, אלא שיש לו גם זכות וחובה לקבוע מהלכים משמעותיים בשאלה איך המדינה שלנו מתנהלת, איך מתקבלות החלטות בממשלה, לאיפה עובר הכסף שלנו, לאיפה עוברים כספי המסים שלנו, מי הם הגורמים שמחליטים וגם מי הם הגורמים שמשפיעים על עבודת הממשלה.

סתיו שפיר: הבעיה המרכזית היא שלציבור לא תמיד יש דרך להבין מה באמת הביא להחלטה כזאת או אחרת.

סתיו שפיר: אנחנו במחנה הציוני הבנו והחלטנו שהגיע הזמן שהכנסת תתחיל להדביק את הפער שנוצר אל מול הציבור.

סתיו שפיר: הציבור כבר טס קדימה, עם הרבה מאוד יוזמות חברתיות והפעלת לחץ, כדי להשיג מידע מגורמי ממשל.

סתיו שפיר: עם הרבה מאוד רצון לדעת.

סתיו שפיר: אבל נדמה לפעמים שמוסדות השלטון הם קצת נמצאים מאחור וצריך להדביק את הפער הזה.

סתיו שפיר: הגיע הזמן להיות העיניים או האוזניים והידיים של הציבור כאן, בתוך המשכן, וזאת מטרת הוועדה הזאת.

סתיו שפיר: זה לא סוד.

סתיו שפיר: כשאני נכנסתי לוועדת הכספים לפני שנתיים, גיליתי לתדהמתי איך עוברים מיליארדי שקלים ממקום למקום, לפעמים מבלי שחברי הכנסת בכלל יודעים מה קורה ולאן הכסף הזה מגיע.

סתיו שפיר: התחלתי שם מאבק שמטרתו הייתה שמירה על כספי ציבור, מאבק שבתוכו גיליתי לצערי גם שורה של שחיתויות ממוסדות, שחיתויות שנערכות ממש כאן במשכן.

סתיו שפיר: והן תמיד נמצאות על הקו האפור, שלא כל כך ברור מה הן ומי הן ומי מביא להן ואיך הן הפכו למנהג בכנסת לאורך השנים.

סתיו שפיר: אני מכירה דרך אחת מאוד ברורה להילחם בשחיתויות האלה, והיא שקיפות.

סתיו שפיר: אנחנו במצב שמעטים מאוד במדינה יודעים איפה באמת ואיך באמת מתחלקים התקציבים של מדינת ישראל.

סתיו שפיר: אפשר לספור את זה על חמש אצבעות.

סתיו שפיר: בעיני זה לא מצב נורמאלי.

סתיו שפיר: אני לא חושבת שאף אחד פה חושב שזה מצב נורמאלי.

סתיו שפיר: לציבור מגיע לדעת איפה הכסף שלנו, ואנחנו לא דורשים לחשוף את עבודת הממשלה מתוך איזה יצר מציצנות.

סתיו שפיר: אנחנו דורשים את זה כדי ליצור ולבנות אמון מחודש של האזרחים ולמנוע מעילה באמון של האזרחים.

סתיו שפיר: מטרת השקיפות היא להביא לכך שתקציבים יחולקו באופן שוויוני.

סתיו שפיר: מטרת השקיפות היא שנדע לייצר דרך צודקת יותר לחלק אותם.

סתיו שפיר: השקיפות נועדה לחזק את אמון הציבור בכנסת ובממשלה ולבנות פה בעצם דור חדש של פוליטיקה שהיא נקייה, והדבר הזה לא קשור בגיל, הוא קשור בעקרונות, במטרות.

סתיו שפיר: הכנסת השכילה לעשות את זה ובאמת לקדם את עצמה כמוסד שקוף ביותר, עם פרוטוקולים, עם צילומי ועדות, עם הרבה מאוד דברים משמעותיים מאוד.

סתיו שפיר: צריך להכניס את הדבר הזה גם לתוך משרדי הממשלה ולתוך כל הגופים הציבוריים שמתפקדים מטעם הציבור ובכספי ציבור.

סתיו שפיר: לא יהיה תיקון חברתי בלי שקיפות, ולא יהיה מאבק בשחיתות בלי שקיפות.

סתיו שפיר: לא נוכל לעשות שום שינוי משמעותי בלי שקיפות.

סתיו שפיר: יש המון פינות אפלות ומידע שמזמן היה צריך להיות חשוף לאור השמש, והעובדה שהוא לא חשוף זה משום שלמישהו יש עניין להסתיר אותו.

סתיו שפיר: זה אף פעם לא קורה סתם.

סתיו שפיר: אנחנו ראינו את זה בפרוטוקולים של מתווה הגז, ואנחנו רואים את זה בעבודת ועדת השרים לחקיקה ואנחנו רואים את זה במכרזים ובשקיפות תקציבית ובשקיפות ברשויות המקומיות, בשקיפות של מאגרי מידע ממשלתיים, בשקיפות בחלוקת כספי ציבור.

סתיו שפיר: בכל מקום ומקום, שאלות שכדי שאנחנו נוכל להשפיע על ההחלטה אנחנו חייבים לקבל את המידע.

סתיו שפיר: יצאו אנשים למחות על מתווה הגז לפני שהם ראו את המתווה, כי המתווה לא היה חשוף להם.

סתיו שפיר: יצאו אנשים למחות על התקציב מבלי שאפילו חברי הכנסת קיבלו את התקציב.

סתיו שפיר: הכללים האלה גם חלים עלינו.

סתיו שפיר: הוועדה הזאת תפעל בשקיפות מלאה.

סתיו שפיר: היא תפרסם פרוטוקולים כמו כל ועדה אחרת, אבל היא תפרסם גם את כל החומרים שמגיעים לידיה באופן ציבורי.

סתיו שפיר: לוביסטים שייכנסו לחדר הזה יתפרסמו בשמותיהם בתוך פרוטוקול הוועדה ויירשמו.

סתיו שפיר: הם יצטרכו לפרסם כל מסמך שהם יעבירו, בין אם אלי ובין אם לחברי הוועדה.

סתיו שפיר: בין אם אנחנו ניעזר בו ובין אם לא.

סתיו שפיר: כך גם לגבי כל מחקר שיגיע לידינו.

סתיו שפיר: מכאן אני גם מזמינה את הציבור לפנות אלינו.

סתיו שפיר: כמו כל חבר כנסת, אני מציעה לציבור לבוא ולהציג בפנינו רעיונות לדיונים דחופים, ואנחנו ניעזר בהם ונשתמש בהם, בדיוק כמו שעושים בכנסת.

סתיו שפיר: אנחנו רוצים להוות דוגמה לאיך ניתן לנהל פוליטיקה שקופה.

סתיו שפיר: ואני בטוחה שמתוך הרעיונות שניצור כאן, נוכל להביא הרבה מזה לתוך עבודת הממשלה.

סתיו שפיר: אני ואחרים כאן חלק מדור שגדל לתוך מציאות אחרת.

סתיו שפיר: מציאות שבה הטכנולוגיה מאפשרת לנו לראות ולדעת וללמוד הרבה מאוד דברים, ומהר מאוד.

סתיו שפיר: בשבילנו המחשבה שמידע הוא לא חשוף היא פשוט בלתי נתפסת.

סתיו שפיר: שם נוצר הפער הזה.

סתיו שפיר: את הדבר הזה חייבים לתקן.

סתיו שפיר: יש פה הזדמנויות מדהימות לייצר פתחים וצינורות חדשים לשיתוף הציבור בעבודת הממשלה והשלטון, ובאמצעות שיתוף הפעולה הזה אנחנו נעשה כאן פוליטיקה שהיא הרבה יותר טובה לטובת כל אזרחי ישראל.

סתיו שפיר: אז שוב, המון תודה לכל השותפים, ותודה לכולכם שבאתם.

סתיו שפיר: אשמח לשמוע גם אתכם, ואשמח בראש ובראשונה שחבר הכנסת איתן כבל ידבר.

יולי יואל אדלשטיין: ברשות יושבת-ראש הוועדה, אני יוצא לאירוע בכנסת.

יולי יואל אדלשטיין: ואם חשבת להסתיר את הדיון הזה מן הציבור, אז דוברות הכנסת מוסרת שכבר הוקם פורטל והדיון משודר.

סתיו שפיר: תודה רבה.

איתן כבל: תודה.

איתן כבל: אחרי שאשמע את עצמי אלך, אז תסלחי לי.

איתן כבל: אדוני יושב-ראש האופוזיציה, סתיו יושבת-ראש הוועדה, אני אפילו נזהר לפני שאקרא בדיוק את הכותרת של שם הוועדה שלא אומר משהו, אבל נבחרת.

איתן כבל: מנקודת המבט שלי זה רגע גדול.

איתן כבל: אני אומר גם ליונתן ליס, שזה התחיל משיחה ביני לבין סתיו, ואני רוצה שוב להבהיר את הדברים בצורה הכי ברורה.

איתן כבל: הרעיון לשנות את הדיון סביב הוועדה לא בא מתוך רצון לפגוע בתהליך, חס וחלילה, אלא מתוך רצון לייצר מצב חדש.

איתן כבל: לא התחלתי את הצעד לפני שידעתי שאנחנו גם נקים ועדת משנה לעובדים זרים, ואכן דני עטר גם יהיה יושב-ראש ועדת המשנה לעובדים זרים.

איתן כבל: זה גם מה שהוסכם.

איתן כבל: הובהר לי באופן שאינו משתמע לשתי פנים והוזהרתי בעניין הזה, שלא יינתן לנו לעסוק בכל הנושא של מאגרי העבודה, על כל המשתמע מכך.

איתן כבל: אחרי שהבנתי שזה קאזוס בלי, אמרתי שאם כך במצב הנוכחי כדאי למצוא אפיק פעולה אחר, חדש, שאפשר להשפיע בו בצורה מאוד משמעותית.

איתן כבל: זה הסיפור, זו האמת.

איתן כבל: זה לא בא ממקום של חלילה לפגוע בקבוצות אחרות.

איתן כבל: יתרה מכך, כשהדברים הונחו לפתחו של יושב-ראש הכנסת על ידי, כמי שהוביל בתחילת הדרך באופן אישי, לא מלאך ולא שליח, מול יושב-הכנסת, מול יושב-ראש הקואליציה נעשה העניין הזה, הובהר לי בצורה ברורה שהנושא של מאגרי עבודה על כל המשתמע – יושבת כאן מיכל רוזין, חברתי אהובתי, אני אומר את זה לפרוטוקול, וגם היא זוכרת היטב.

איתן כבל: נכון שהיא רצתה לעשות הרבה בעניין הזה, אבל מצאנו את עצמנו כל הזמן במאבקים ובמלחמות סביב העניין הזה.

איתן כבל: אשמח אם הכנסת תיקח על עצמה להוביל או אפילו להקים ועדת משנה שתעסוק במאגרי העבודה.

איתן כבל: אני מאחל לך הצלחה מעומק לבי.

איתן כבל: אני בטוח שתצליחי.

איתן כבל: הוועדה הזאת חשובה מאוד, וחשוב מאוד שהיא קמה בכנסת הזאת.

איתן כבל: תודה.

סתיו שפיר: תודה רבה לך.

סתיו שפיר: יש לי שותף יקר למאבקי שקיפות פה, שהיום הוא מכהן כיושב-ראש ועדת הכספים.

איתן כבל: זה לא מה שחושבים בעדה החרדית.

משה גפני: אני באמצע בלגאן, אבל באתי לברך אותך.

משה גפני: אדוני יושב-ראש האופוזיציה, יושב-ראש המחנה הציוני, זאת חברה בסיעה שלך.

משה גפני: אני רוצה להגיד לך, היא חברה חרוצה מאוד, מוכשרת מאוד, רצינית מאוד.

משה גפני: אנחנו עבדנו יחד באופוזיציה והיינו בוועדת הכספים.

משה גפני: אני חושב שזה עוד יילמד בפקולטות למדעי המדינה, כאשר ניסו להוציא את סתיו שפיר מהוועדה ואני וליצמן עמדנו מימינה ומשמאלה לא לאפשר להוציא אותה.

משה גפני: זה היה דבר שעוד יילמד, ואנחנו באמת מאוד נהנינו מהעובדה אתה.

משה גפני: אחת הסיבות שלא רצינו להיכנס לקואליציה היא ששמענו שהיא לא נכנסת.

משה גפני: בסוף התגברנו.

משה גפני: אתה יכול לשנות את זה, חבר הכנסת הרצוג.

סתיו שפיר: אני שמחה שהדיונים האלה נערכים באופן שקוף מעל שולחן הוועדה.

משה גפני: אני שמח על המינוי הזה.

משה גפני: אנחנו נמשיך לשתף פעולה.

משה גפני: העקרונות שעל בסיסם נבחרת לכנסת וגם הצלחת בפריימריס במפלגת העבודה, וגם מה שהיה קודם – העקרונות הללו הם עקרונות שגם אני רוצה אותם, אני תומך בהם.

משה גפני: אני חושב שזה נכון.

משה גפני: צריך לדעת לעשות את זה, צריך להיות מוכשר וחרוץ ולא לתת לדברים להתגלגל מאליהם.

משה גפני: את בראשות הוועדה, ואני מברך אותך שתצליחי.

משה גפני: חבר הכנסת מקלב חברי תרם גם לעניין הזה, ואני חושב שמגיע לו גם תודה וברכה.

יצחק הרצוג: ללא ספק.

יצחק הרצוג: זה בא מנכונות עמוקה שלו לשקיפות ומידע.

משה גפני: אני בטוח שתצליחי.

משה גפני: אצל החרדים אומרים: עדיו לגדולות.

משה גפני: העתיד שלו הולך להיות גדול מאוד, ואנחנו נעזור לך.

משה גפני: כל עוד שזה לא פוגע באינטרס שלנו.

משה גפני: בהצלחה.

יצחק הרצוג: קואליציה ראשונה בין החרדים לבינינו.

יצחק הרצוג: אולי אז הם לא עשו הסכם עם ביבי לפני הבחירות.

אורי מקלב: אנחנו אף פעם לא פסלנו אותך, את זה אתה יודע.

משה גפני: בעדיפות שלנו היו דברים אחרים, אבל אנחנו נמצאים בבניין שאנחנו לא בוחרים את זה.

סתיו שפיר: אנחנו, אגב, יכולים לפתוח את זה.

סתיו שפיר: זה בדיוק נושא לוועדת השקיפות.

סתיו שפיר: אני חושבת שאפשר לפתוח פה את כל ההסכמים.

משה גפני: אני מאחל לך הצלחה ואני מתנצל, אני באמצע דיון.

סתיו שפיר: תודה רבה.

אורי מקלב: אני נשארתי פה לא רק כדי להצביע, אלא גם כדי לברך.

אורי מקלב: אומנם אולי יהיו כאלה שיחשבו שאני נמצא בפוזיציה אחרת, אבל את יודעת ואני יודע שאני חושב ויודע את גודל החשיבות של הוועדה שלך, בגלל חוסר השקיפות ובחוסר ועדה שתחשוף את הדברים האלה.

אורי מקלב: מי שמשתתף בוועדות הכנסת יודע כמה אנחנו לא מקבלים וכמה אנחנו לא יודעים.

אורי מקלב: אלה דברים מדהימים.

אורי מקלב: הבאתי דוגמה אולי קיצונית, משרדים ממשלתיים בתוך שולחן שנוגע להצעת חוק.

אורי מקלב: יש משרד מוביל, נניח משרד המשפטים, הוא לא נותן למשרדים האחרים להגיד את הצדדים האחרים בתוך הצעת החוק הזאת.

אורי מקלב: כשהממשלה מגיעה לכנסת היא מדברת כאילו פה אחד, בזמן שיש הרבה מסמכים אחרים ונתונים אחרים שאנחנו כחברי כנסת צריכים לדעת אותם.

אורי מקלב: ואם מישהו מדבר, הוא יינזף, הוא לא יבוא עוד לוועדות אם הוא יגיד מילה שאולי לא נאמרה נכונה.

אורי מקלב: אני לא יכול להרחיב.

אורי מקלב: אנחנו מדברים הרבה על סבך של ביורוקרטיה, שזה שורש הרע של מדינת ישראל בכל המשרדים ובכל ההתנהלות.

אורי מקלב: קוראים לזה היום מילה אחת, בירוקרטיה.

אורי מקלב: זו לא בירוקרטיה, זו שקיפות וזה חוסר מידע.

אורי מקלב: הבירוקרטיה זה עוד חלק, וכשתהיה שקיפות וכשיהיה מידע מלא, אז גם זה גם יתיר את סבך הבירוקרטיה.

אורי מקלב: זה גם יציף את הבירוקרטיה האישית שיש בין הפקידים.

אורי מקלב: לכן ביקשתי להיות גם בוועדה הזאת, להיות שותף ויחד לקדם את הדברים האלה.

סתיו שפיר: גם מהנוכחים בחדר, מאוד אשמח לרעיונות.

סתיו שפיר: אנחנו כבר קובעים את סדר-היום לשבועיים הקרובים ולשבועיים שנותרו מהמושב, ואנחנו מתכוונים לעשות פה עבודה קשה וסיזיפית להישגים משמעותיים.

סתיו שפיר: שוב, תודה ענקית ליושב-ראש מפלגתי היקר על העבודה הקשה שעשית בעניין הזה.

סתיו שפיר: אני בטוחה שנהפוך את זה למשתלם.

אורי מקלב: הוא עשה הרבה.

אורי מקלב: אני מעיד שהוא עשה הרבה.

סתיו שפיר: בהחלט.

סתיו שפיר: תודה רבה.